Yog‘ochsozlik sanoati xomashyo bazasini mustahkamlash va sohani yanada rivojlantirish chora-tadbirlari to‘g‘risida

Respublikada yog‘och va yog‘ochsozlik sanoati xomashyo bazasini mustahkamlash, mebel sanoatida yog‘och mahsulotlari xomashyosiga bo‘lgan ehtiyojni qondirish, ularni import qilish hajmini kamaytirish, shuningdek, mebel va yog‘ochsozlik sanoatini yanada rivojlantirish maqsadida Vazirlar Mahkamasi qaror qiladi:
 1. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Qishloq xo‘jaligi vazirligi, Mebel va yog‘ochsozlik sanoati uyushmasi hamda O‘rmon xo‘jaligi davlat qo‘mitasining respublikada yog‘ochsozlik sohasining xomashyo bazasini mustahkamlash, mebel sanoatining barcha yo‘nalishlarini rivojlantirish va shu orqali yog‘och importi hajmini kamaytirish to‘g‘risidagi taklifi ma’qullansin.
 2. Yog‘ochsozlik sanoati xomashyo bazasini mustahkamlash va sohani yanada rivojlantirish chora-tadbirlari rejasi ilovaga muvofiq tasdiqlansin.
 3. O‘zbekiston Respublikasi Qishloq xo‘jaligi vazirligi, O‘rmon xo‘jaligi davlat qo‘mitasi:
 a) 2021-yil 10-martdan boshlab o‘rmon xo‘jaliklari va ko‘chat yetkazib beruvchi boshqa tadbirkorlik subyektlari tomonidan mebel sanoatida yog‘och xomashyosi sifatida foydalaniladigan pavlovniya, yong‘oq, chinor, shumtol, qayrag‘och hamda boshqa daraxtlar plantatsiyalarini tashkil etuvchi barcha yuridik va jismoniy shaxslarga zarur ko‘chat ekish materiallari belgilangan tartibda shartnoma asosida yetkazib berilishini ta’minlasin;
 b) Mebel va yog‘ochsozlik sanoati uyushmasi bilan birgalikda 2021-yil 20-martga qadar:
 mebel va yog‘ochsozlik sanoati tashkilotlarining yog‘och xomashyosiga bo‘lgan o‘rtacha yillik talabini o‘rganib chiqib, sohada import ulushini kamaytirish bo‘yicha Vazirlar Mahkamasiga asoslangan taklif kiritsin;
 mebel sanoatida yog‘och xomashyosi sifatida pavlovniya, yong‘oq, chinor, shumtol, qayrag‘och va boshqa daraxtlar turlarini ishlatish imkoniyatlarini xorijiy tajribani inobatga olgan holda hamda ishlab chiqaruvchilarga mahsulotni yetishtirish muddati va hajmlaridan kelib chiqib, tahlillar asosida ishlab chiqaruvchilar ro‘yxati, talab etiladigan yog‘och xomashyosi hajmi, mos ravishda ajratiladigan yer maydonlari bo‘yicha ro‘yxatni shakllantirsin;
 v) pavlovniya va boshqa daraxtlar plantatsiyalarini yaratish, undan mebel va yog‘ochsozlik sanoatida yog‘och xomashyosi sifatida foydalanish bilan bog‘liq muammolarning yechimiga qaratilgan ilmiy loyihalar tanlovini e’lon qilish uchun Innovatsion rivojlanish vazirligiga belgilangan tartibda takliflarni taqdim etsin.
 4. Vazirlar Mahkamasining “Respublikada tez o‘suvchi va sanoatbop pavlovniya daraxti plantatsiyalarini barpo qilish chora-tadbirlari to‘g‘risida” 2020-yil 27-avgustdagi 520-son qarorining 1-bandiga muvofiq respublika bo‘yicha tuproq-iqlim sharoitidan kelib chiqib, suv tanqis, yer osti suvlari 30 metrdan pastda joylashgan foydalanilmayotgan zaxira maydonlarda hamda o‘rmon fondining suv tanqis yoki tuprog‘i sho‘r bo‘lgan yerlarida pavlovniya plantatsiyalarini tashkil qilish belgilanganligi ma’lumot uchun qabul qilinsin.
 Qoraqalpog‘iston Respublikasi Vazirlar Kengashi va viloyatlar hokimliklari Mebel va yog‘ochsozlik sanoati uyushmasi bilan birgalikda bir oy muddatda klaster shaklida pavlovniya va boshqa daraxtlar plantatsiyalarini tashkil etish uchun mebel va yog‘ochsozlik sanoati tashkilotlariga zaxiradagi va foydalanishdan chiqqan yerlardan belgilangan tartibda kamida 50 gektardan ajratish choralarini ko‘rsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev, O‘zbekiston Respublikasi Qishloq xo‘jaligi vaziri J.A. Xodjayev hamda O‘rmon xo‘jaligi davlat qo‘mitasi raisi N.J. Bakirov zimmasiga yuklansin.